พิษเศรษฐกิจรุมเร้า! ฉุดยอดขาย “โตโยต้า” ม.ค.63 หดตัว 8.2%
“โตโยต้า” เผยยอดขายตลาดรถยนต์ในประเทศ เดือน ม.ค.63 หดตัว 8.2% สังเวยพิษเศรษฐกิจ ไวรัสโควิด-19 ระบาด
“โตโยต้า” เผยยอดขายตลาดรถยนต์ในประเทศ เดือน ม.ค.63 หดตัว 8.2% สังเวยพิษเศรษฐกิจ ไวรัสโควิด-19 ระบาด
26 ก.พ. 2563

นายสุรศักดิ์ สุทองวัน รองกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด รายงานสถิติการขายรถยนต์ประจำเดือน ม.ค.63 มียอดการขายรวมทั้งสิ้น 71,688 คัน  ลดลง 8.2% ประกอบด้วย รถยนต์นั่ง 30,331 คัน เพิ่มขึ้น 0.4% รถยนต์เพื่อการพาณิชย์ 41,357 คัน ลดลง 13.6% ขณะที่ รถกระบะขนาด 1 ตัน ในเซกเมนท์นี้ มีจำนวน 33,291 คัน ลดลง 16.1%
ทั้งนี้ ตลาดรถยนต์นั่งมีอัตราการเติบโตเพิ่มขึ้น 0.4% และตลาดรถยนต์เพื่อการพาณิชย์ เติบโตลดลง 13.6% สืบเนื่องจากความกังวลเกี่ยวกับการแพร่ระบาดของไวรัสโควิด-19 จากประเทศจีนที่ส่งผลต่อการดำเนินชีวิตของประชาชนและเศรษฐกิจของประเทศ โดยเฉพาะภาคการท่องเที่ยว นอกจากนี้จากความไม่แน่นอนในสถานการณ์การค้าโลก และการแข็งตัวของค่าเงินบาทที่ส่งผลให้ความเชื่อมั่นของผู้บริโภคที่ปรับตัวลดลง
สำหรับตลาดรถยนต์ในเดือน ก.พ.63 ยังคงเป็นที่น่าจับตามอง ถึงแม้ว่าหลายค่ายรถยนต์จะมีกิจกรรมส่งเสริมการขาย หากแต่ปัจจัยลบในเดือนมกราคมยังส่งผลอย่างต่อเนื่อง ทำให้ผู้บริโภคยังคงระมัดระวังการใช้จ่ายและอาจส่งผลกระทบต่อตลาดรถยนต์